**Barne- og ungdomsskoler og barnehager i Stavanger går tilbake til gult smittevern nivå med virkning fra mandag 10. mai. Videregående skoler i Stavanger fortsetter på rødt nivå.**

Helsesjef Runar Johannessen i Stavanger kommune har fortløpende vurdert smittespredningen mellom barn og ungdom.

- Situasjonen for grunnskolen og barnehagen tilsier at det er forsvarlig å senke smittevern-nivået, sier helsesjefen.

For den videregående skolen er situasjonen fortsatt mer usikker.

- Her har elevene i større grad undervisning på tvers av klasser, og flere videregående skoler er involvert. Vi ser at rødt nivå har hatt en smittedempende effekt, og anbefaler det videreføres, sier han.

Ordfører Kari Nessa Nordtun viser til at det er mindre smitte i befolkningen, og at det er kapasitet på testing og smittesporing.

- Gult nivå gir bedre rammer for god undervisning i grunnskolen og et godt pedagogisk tilbud i barnehagen. Mange blir nok også glade for å slippe begrensninger i kohorter og reduserte åpningstider, sier Nessa Nordtun.

Foreldre og foresatte oppfordres til å følge med på de enkelte skolenes hjemmeside for mer informasjon.

**For barnehage gjelder disse smittevern-tiltakene på gult nivå:**

1. Ingen syke skal møte i barnehagen
2. God hygiene og forsterket renhold
3. Kontaktreduserende tiltak:

* Unngå fysisk kontakt mellom ansatte (håndhilsning og klemming)
* Hele avdelinger regnes som en kohort\*
* Faste ansatte per kohort\*
* To kohorter kan samarbeide
* Unngå samlinger med mer enn to samarbeidende kohorter
* Avstand mellom ansatte (minst én meter) i ulike kohorter
* Unngå trengsel og store samlinger
* Tilstrebe avstand mellom ulike kohorter
* Dele inn uteområder for å holde avstand mellom kohorter

**Ved gult smittevern-nivå i barneskoler gjelder dette:**

* Ingen syke skal møte på skolen
* God hygiene
* Unngå fysisk kontakt mellom personer (håndhilsning og klemming)
* Hele skoleklasser regnes som en kohort
* Ansatte kan veksle mellom kohorter/klasser
* Trinnvise kohorter på SFO
* Unngå trengsel og store samlinger
* Ha egne områder i skolegården for ulike klasser/kohorter i pauser friminutt

**For ungdomsskoler gjelder disse smittevern-tiltakene på gult nivå:**

* Ingen syke skal møte på skolen
* God hygiene og forsterket renhold
* Unngå fysisk kontakt mellom personer (håndhilsning og klemming)
* Hele klasser regnes som en kohort
  + Ansatte kan veksle mellom kohorter/klasser, men holde avstand til elever hvis mulig
* Unngå trengsel og store samlinger
* Holde avstand i pauser/friminutt